David Lang

Biografija

Baigęs bakalauro studijas Stanfordo universitete, Langas mokėsi Ajovos universitete; jis sakė: „Ajovos universitete kompozicijos dėstytoju dirbo Martin Jenni, kuris Stanforde pavadavo dėstytoją vienam semestrui. Man atrodė, kad jis nuostabus. Jis žinojo tokių dalykų, apie kuriuos nebuvau girdėjęs. Kai reikėjo spręsti, kur studijuoti magistrui, keliavau į Ajovą. Esu patenkintas savo sprendimu. Ten buvo tarsi mano aukso amžius. Man tikrai patiko.“ Langas 1989 m. baigė doktorantūrą Jeilio universitete. Be Jenni, Lango mokytojai buvo Henri Lazarof, Lou Harrison, Richard Hervig, Jacob Druckman, Hans Werner Henze ir Martin Bresnick.
Pirmo pripažinimo Langas sulaukė 1980 ir 1981 metų BMI fondo kompozicijos studentų apdovanojimuose.
1987 m. kartu su Julia Wolfe ir Micheal Gordon, Langas įkūrė muzikos organizaciją „Bang on a Can“.
2002 m. buvo apdovanotas Šiuolaikinės muzikos fondo apdovanojimu ir stipendija.
Nuo 2008 m. dėsto kompoziciją Jeilio muzikos universitete.
2013 m. Langas nominuotas Amerikos metų kompozitoriumi.

Darbai

Lango muziką įkvėpė modernizmo, minimalizmo periodų kūryba ir roko žanras. Jo kūrybą galima apibūdinti kaip postminimalistine arba totalistine. Jo muzika gali tuo pačiu metu būti komiška, įžūli ir raminanti, kūryboje dažnai yra konceptualaus meno elementų. Langas kūrinius dažnai pavadina keistais ar netgi pašaipiais pavadinimais, pavyzdžiui „Gyvų beždžionių valgymas“ (Eating Living Monkeys, 1985) ar „Dundukas“ (Bonehead, 1990).

Bendri darbai

1999 m. Langas sukūrė muziką komiškai striptizo operai „Nukopijuotas pastatas“ (The Carbon Copy Building) su kompozitoriais Julia Wolfe ir Micheal Gordon, ir rašytoju/iliustratoriumi Ben Katchor. Operos pastatymas pelnė „Obie“ apdovanojimą už Geriausią naują Amerikos kūrinį. Langas, Wolfe ir Gordonas vėliau bendradarbiavo kuriant oratoriją „Pamesti objektai“ (Lost Objects), kurios įrašas išleistas 2001 m. vasarą. Jų kitas bendras multimedijos projektas „Slėptuvė“ (Shelter), kurio libretą parašė Deborah Artman, o atliko skandinavų vokalinė grupė „Trio Mediaeval“ ir vokiečių ansamblis „musikFabrik.“ Kūrinys atliktas 2005 m. Vokietijoje ir JAV.

„The Difficulty of Crossing a Field“

1999 m. Lango ir scenaristo Mac Wellman opera „Lauko peržengimo sunkumai“ (The Difficulty of Crossing a Field) paremta Ambrose Bierce apysaka apie darbininką iš Alabamos, vardu Viljamsonas, kuris neva pradingo lauke 1854 m. (Bierce apysaka minima operoje, kur dingęs žmogus vadinamas Deividu Langu).

„battle hymns“

Tai kūrinys su keliais chorais ir šokiu, kurį pirmą kartą atliko „Mendelssohn Club“ ir „Leah Stein“ šokių grupė Filadelfijoje 2009 m. Vakarų JAV kranto premjeros režisierius buvo Robert Geary, o kūrinį atliko San Francisko choras „Volti“, Pjedmonto vaikų choras ir „Leah Stein“ šokių grupė 2013 m. balandį „Kezar“ paviljone. 2014 m. gegužę kūrinį atliko Collegiate Chorale ir Manhatano mergaičių choras „Interpid“ jūros, oro ir kosmoso muziejuje.

„The Little Match Girl Passion“

2008 m. Langas apdovanotas Pulicerio muzikos premija už „Pasija mergaitei su degtukais“ (The Little Match Girl Passion), kurią parašė 2007 m. Kūrinys paremtas Hanso Kristijano Andereno pasakėčia „Mergaitė su degtukais“ ir Bacho pasija „Šv. Motiejui“. Kūrinį užsakė „Carnagie Hall“ salės korporacija ir „Perth“ teatro ir koncertų salė, o kūrinio premjera buvo 2007 m. spalio 25 d. „Zankel“ salėje Niujorke. Kritikas Tim Page iš „Washington Post“ rašė: „Manęs niekada nebuvo sujaudinęs šiuolaikinis muzikos kūrinys taip, kaip Deivido Lango „The Little Match Girl Passion,“ tokios muzikos nesu anksčiau girdėjęs.“
„The Little Match Girl Passion“ įrašas pelnė 2010 m. „Grammy“ apdovanojimą už geriausią smulkaus ansamblio atlikimą.

„Crowd Out“

Įkvėptas „Arsenal“ futbolo klubo gerbėjų dainos per rungtynes, Langas užsimanė sukurti dainą, kurią atlieka 1000 atlikėjų. Kūrinio premjera įvyko 2014 m. birželio 9 d. Birmingamo „Millenium Point“ salėje. Atlikėjai buvo padalinti į grupes ir pastatyti ant fojė laiptų, o kiekvieną grupę vedė vadovas su megafonu. Kūrinį dirigavo Simon Halsey. Kūrinio žodžius Langas parašė internete padaręs paiešką „Kai esu minioje, aš…“ Surinkęs paieškos rezultatus, Langas juos sudėjo į tematines grupes.

„the national anthems“

Kompozitorius perklausė visų pasaulio šalių himnus, surinko idėjų ir frazių ir išvertė jas į anglų kalbą. Muzika labai panaši į „The Little Match Girl Passion“, kūrinyje vyrauja trumpos arba nutrauktos frazės. Kūrinys pritaikytas chorui ir styginių kvartetui. Premjera įvyko 2014 m. birželio 4d. Walt Disney koncertų salėje, atliko Los Andželo „Master Chorale“ choras.

Įrašyti kūriniai

Lango muzika išleista „Argo/Decca“, „BMG“, „Cantaloup Music“, „CRI“, „Naxos Records“, „Point Music“ ir „Sony Classical“ įrašų studijose. Jo solo albumai išleisti „Cantaloupe“ studijoje, žinomiausi „The Passing Measures“ (2001), kurį atlieka Birmingamo šiuolaikinės muzikos grupė, „Child“ (2013), kurį atlieka Sentieri Selvaggi, ir „Elevated“ (2005), kurį atlieka Audrey Riley, „A Change of Light“, Lisa Moore ir kiti. Lango muziką įrašuose atlieka grupės „Icebreaker,“ „So Percussion,“ „Bang on a Can All Stars“ ir Evan Ziporyn. Kūrinio „Wed“ (1996) versija įrašyta kvarteto „ETHEL“ 2012 m. albume „Heavy“. “ Lango partitūras leidžia „Red Poppy Music“ leidykla.